MEDNARODNI SPORAZUM

med Evropsko unijo na eni strani in Republiko Severno Makedonijo na drugi strani o sodelovanju Severne Makedonije v okvirnem programu Unije za raziskave in inovacije Obzorje Evropa





Evropska komisija (v nadaljnjem besedilu: Komisija) v imenu Evropske unije

na eni strani

in

Vlada Republike Severne Makedonije (v nadaljnjem besedilu: Severna Makedonija)

na drugi strani,

v nadaljnjem besedilu: pogodbenici, STA SE –

KER Protokol k Stabilizacijsko-pridružitvenemu sporazumu med Evropskima skupnostma in njunimi državami članicami na eni strani in Nekdanjo jugoslovansko republiko Makedonijo na drugi strani o Okvirnem sporazumu med Evropsko skupnostjo in Nekdanjo jugoslovansko republiko Makedonijo o splošnih načelih za sodelovanje Nekdanje jugoslovanske republike Makedonije v programih Skupnosti (1) določa, da se posebni pogoji glede sodelovanja Severne Makedonije v vsakem programu posebej, zlasti plačljivi finančni prispevek, določijo s sporazumom v obliki Memoranduma o soglasju (2) med Komisijo in pristojnimi organi Severne Makedonije;

KER je bil okvirni program Evropske unije za raziskave in inovacije Obzorje Evropa vzpostavljen z Uredbo (EU) 2021/695 Evropskega parlamenta in Sveta (3) (v nadaljnjem besedilu: program Obzorje Evropa);

OB UPOŠTEVANJU prizadevanj Evropske unije, da bi prevzela vodilno vlogo in se povezala z mednarodnimi partnerji, da bi skupaj obravnavali globalne izzive v skladu z akcijskim načrtom za ljudi, planet in blaginjo iz agende Združenih narodov z naslovom „Spreminjamo naš svet: agenda za trajnostni razvoj do leta 2030“ ter ob priznavanju, da so raziskave in inovacije ključni dejavniki ter nujna orodja za trajnostno rast na podlagi inovacij, gospodarsko konkurenčnost in privlačnost;

OB PREPOZNAVANJU splošnih načel iz Uredbe (EU) 2021/695;

OB PRIZNAVANJU ciljev prenovljenega evropskega raziskovalnega prostora za oblikovanje skupnega znanstvenega in tehnološkega prostora, ustvarjanje enotnega trga za raziskave in inovacije, podpiranje in lajšanje sodelovanja med univerzami ter izmenjavo dobrih praks in privlačnih raziskovalnih poklicnih poti, lajšanje čezmejne in medsektorske mobilnosti raziskovalcev, spodbujanje prostega pretoka znanstvenega znanja in inovacij, spodbujanje spoštovanja akademske svobode in svobode znanstvenega raziskovanja, podpiranje znanstveno-izobraževalnih in komunikacijskih dejavnosti ter spodbujanje konkurenčnosti in privlačnosti sodelujočih gospodarstev ter tega, da so pridružene države ključne partnerice v tem prizadevanju;

S POUDARKOM NA vlogi evropskih partnerstev, ki obravnavajo nekatere najbolj pereče evropske izzive s pomočjo usklajenih raziskovalnih in inovacijskih pobud, ki pomembno prispevajo k prednostnim nalogam Evropske unije na področju raziskav in inovacij, za katere je potrebna kritična masa in dolgoročna vizija, ter pomenu sodelovanja pridruženih držav v navedenih partnerstvih;

OB UPOŠTEVANJU, da so se raziskave in inovacije v regiji Zahodnega Balkana izkazale za ključne za sodelovanje in financiranje skupnih raziskovalnih in inovacijskih projektov, ki omogočajo vzajemni dostop do odličnosti, znanja, inovacij, mrež in raziskovalnih virov. Zagotovile so dragocene priložnosti za človeški razvoj in povečale možnosti za uspeh pri iskanju skupnih rešitev za regionalne in svetovne izzive;

OB PRIZADEVANJU za vzpostavitev obojestransko koristnih pogojev, ki bi omogočali ustvarjanje dostojnih delovnih mest, krepitev in podporo inovacijskih ekosistemov pogodbenic z zagotavljanjem pomoči podjetjem pri inovacijah in širitvi na trgih pogodbenic ter lajšanje sprejemanja in uvajanja inovacij ter dostopa do njih, vključno z dejavnostmi za krepitev zmogljivosti;

OB PRIZNAVANJU, da bi moralo vzajemno sodelovanje pogodbenic v raziskovalnih in inovacijskih programih druge pogodbenice zagotavljati vzajemne koristi, ob upoštevanju, da si pogodbenici pridržujeta pravico do omejitve ali pogojevanja sodelovanja v svojih raziskovalnih in inovacijskih programih, zlasti za ukrepe, povezane z njunimi strateškimi sredstvi, interesi, avtonomijo ali varnostjo;

OB UPOŠTEVANJU skupnih ciljev, vrednot in tesne povezanosti pogodbenic na področju raziskav in inovacij, ki so bili vzpostavljeni v preteklosti v sporazumih o pridružitvi h kasnejših okvirnih programih, in ob prepoznavanju skupne želje pogodbenic po nadaljnjem razvoju, krepitvi ter spodbujanju in razširjanju njunih odnosov in sodelovanja –

DOGOVORILI O NASLEDNJEM:

Člen 1 Področje uporabe pridružitve 1. Severna Makedonija bo sodelovala kot pridružena država in prispevala k vsem delom okvirnega programa za raziskave in inovacije Obzorje Evropa (v nadaljnjem besedilu: program Obzorje Evropa) iz člena 4 Uredbe (EU) 2021/695, ki se izvaja s posebnim programom, vzpostavljenim s Sklepom (EU) 2021/764 (4), v najnovejših različicah, ter s finančnim prispevkom Evropskemu inštitutu za inovacije in tehnologijo. 2. Uredba (EU) 2021/819 Evropskega parlamenta in Sveta (5) ter Sklep (EU) 2021/820 (6) se, vsak v svoji najnovejši različici, uporabljata za sodelovanje pravnih subjektov Severne Makedonije v skupnostih znanja in inovacij.

Člen 2 Pogoji za sodelovanje v programu Obzorje Evropa 1. Severna Makedonija sodeluje v programu Obzorje Evropa v skladu s pogoji iz Protokola k Stabilizacijsko-pridružitvenemu sporazumu med Evropskima skupnostma in njunimi državami članicami na eni strani in Nekdanjo jugoslovansko republiko Makedonijo na drugi strani o Okvirnem sporazumu med Evropsko skupnostjo in Nekdanjo jugoslovansko republiko Makedonijo o splošnih načelih za sodelovanje Nekdanje jugoslovanske republike Makedonije v programih Skupnosti ter pod pogoji iz tega sporazuma, pravnih aktov iz člena 1 tega sporazuma in drugih pravil, povezanih z izvajanjem programa Obzorje Evropa, v najnovejših različicah. 2. Razen če ni v pogojih iz odstavka 1 tega člena, vključno z izvajanjem člena 22(5) Uredbe (EU) 2021/695, določeno drugače, lahko pravni subjekti s sedežem v Severni Makedoniji sodelujejo v posrednih ukrepih programa Obzorje Evropa pod pogoji, ki so enakovredni tistim, ki veljajo za pravne subjekte s sedežem v Evropski uniji, vključno s spoštovanjem omejevalnih ukrepov Evropske unije (7). 3. Preden Komisija odloči, ali so pravni subjekti s sedežem v Severni Makedoniji upravičeni do sodelovanja v ukrepu, povezanem s strateškimi sredstvi, interesi, avtonomijo ali varnostjo Evropske unije v skladu s členom 22(5) Uredbe (EU) 2021/695, lahko zaprosi za naslednje posebne informacije ali zagotovila: a) informacije o tem, ali je bil oziroma bo pravnim subjektom s sedežem v Evropski uniji omogočen vzajemni dostop do obstoječih in načrtovanih programov, ukrepov, projektov ali instrumentov Severne Makedonije oziroma njihovih delov, ki so enakovredni zadevnemu ukrepu programa Obzorje Evropa; b) informacije o tem, ali je v Severni Makedoniji vzpostavljen nacionalni mehanizem pregleda naložb, in zagotovila, da bodo organi Severne Makedonije poročali Komisiji ter se z njo posvetovali o vseh morebitnih primerih, v katerih so se ob uporabi navedenega mehanizma seznanili z načrtovano tujo naložbo/prevzemom pravnega subjekta Severne Makedonije, ki je prejel sredstva v okviru programa Obzorje Evropa za ukrepe, povezane s strateškimi sredstvi, interesi, avtonomijo ali varnostjo Evropske unije, s strani subjekta, ki ima sedež ali ki je pod nadzorom zunaj Severne Makedonije, če Komisija Severni Makedoniji posreduje seznam zadevnih pravnih subjektov s sedežem v Severni Makedoniji po podpisu sporazumov o nepovratnih sredstvih z navedenimi subjekti, in c) zagotovila, da za rezultate, tehnologije, storitve in proizvode, ki so jih subjekti s sedežem v Severni Makedoniji razvili v okviru zadevnih ukrepov, ne bodo veljale omejitve pri izvozu v države članice EU v času trajanja ukrepa ter štiri leta po koncu ukrepa. Severna Makedonija bo vsako leto v času trajanja ukrepa in štiri leta po koncu ukrepa posredovala posodobljeni seznam subjektov, za katere veljajo nacionalne omejitve pri izvozu. 4. Pravni subjekti s sedežem v Severni Makedoniji lahko sodelujejo v dejavnostih Skupnega raziskovalnega središča (JRC) pod pogoji, ki so enakovredni tistim, ki veljajo za pravne subjekte s sedežem v Evropski uniji, razen če so za zagotovitev skladnosti s področjem uporabe sodelovanja, ki izvira iz izvajanja odstavkov 2 in 3 tega člena, potrebne omejitve. 5. Kadar Evropska unija izvaja program Obzorje Evropa z uporabo členov 185 in 187 Pogodbe o delovanju Evropske unije, lahko Severna Makedonija in pravni subjekti Severne Makedonije sodelujejo v pravnih strukturah, vzpostavljenih v skladu s temi določbami, ob upoštevanju pravnih aktov Evropske unije, ki so bili ali bodo sprejeti za vzpostavitev tovrstnih pravnih struktur. 6. Predstavniki Severne Makedonije imajo pravico sodelovati kot opazovalci v odborih iz člena 14 Sklepa (EU) 2021/764 brez glasovalne pravice in v točkah, ki zadevajo Severno Makedonijo. Ti odbori se v času glasovanja sestajajo brez navzočnosti predstavnikov Severne Makedonije. Severna Makedonija se obvesti o rezultatu. Sodelovanje iz tega odstavka ima enako obliko, vključno s postopki za sprejem informacij in dokumentacije, kot sodelovanje, ki velja za predstavnike držav članic Evropske unije. 7. Pravice do zastopanja in sodelovanja Severne Makedonije v Odboru za evropski raziskovalni prostor in njegovih podskupinah so enake kot pravice pridruženih držav. 8. Predstavniki Severne Makedonije imajo pravico sodelovati kot opazovalci v svetu guvernerjev JRC brez glasovalne pravice. Pod tem pogojem za tako sodelovanje veljajo ista pravila in postopki kot tisti, ki se uporabljajo za predstavnike držav članic Evropske unije, vključno s pravico do besede ter postopki za sprejem informacij in dokumentacije v zvezi s točko, ki zadeva Severno Makedonijo. 9. Severna Makedonija lahko sodeluje v Konzorciju evropske raziskovalne infrastrukture (ERIC) v skladu z Uredbo Sveta (ES) št. 723/2009 (8), v najnovejši različici, ter pravnim aktom o ustanovitvi ERIC. 10. Evropska unija predstavnikom in strokovnjakom iz Severne Makedonije povrne stroške potovanja in dnevnice za udeležbo v vlogi opazovalcev pri delu odbora iz člena 14 Sklepa (EU) 2021/764, ali na drugih sestankih, ki so povezani z izvajanjem programa Obzorje Evropa, in sicer na enaki podlagi ter v skladu s postopki, ki veljajo za predstavnike držav članic Evropske unije. 11. Pogodbenici si v okviru veljavnih določb po najboljših močeh prizadevata, da bi olajšali prosto gibanje in bivanje znanstvenikov, udeleženih v dejavnostih, ki so zajete v tem sporazumu, ter čezmejni pretok blaga in storitev, namenjenih za uporabo pri takih dejavnostih. 12. Severna Makedonija sprejme vse potrebne ukrepe za zagotavljanje, da so blago in storitve, kupljeni v Severni Makedoniji ali uvoženi vanjo, ki se delno ali v celoti financirajo v skladu s sporazumi o nepovratnih sredstvih in/ali pogodbami, sklenjenimi za uresničevanje dejavnosti v skladu s tem sporazumom, oproščeni carinskih dajatev, uvoznih dajatev in drugih davčnih dajatev, vključno z DDV, ki veljajo v Severni Makedoniji.

Člen 3 Finančni prispevek 1. Za sodelovanje Severne Makedonije ali pravnih subjektov Severne Makedonije v programu Obzorje Evropa mora Severna Makedonija finančno prispevati k programu ter povezanim stroškom upravljanja, izvajanja in delovanja v skladu s splošnim proračunom Evropske unije (v nadaljnjem besedilu: proračun Unije). 2. Finančni prispevek je v obliki zneska: a) operativnega prispevka in b) pristojbine za udeležbo. 3. Finančni prispevek je v obliki letnega plačila v enem obroku in se plača najpozneje maja. 4. Operativni prispevek krije operativne stroške in stroške podpore programa ter se, kar zadeva odobritve za prevzem obveznosti in odobritve plačil, doda zneskom, vnesenim v dokončno sprejeti proračun Unije za program Obzorje Evropa, vključno z vsemi odobritvami, ki ustrezajo sproščenim obveznostim, ki so znova na razpolago v skladu s členom 15(3) Uredbe (EU, Euratom) 2018/1046 Evropskega parlamenta in Sveta (9) v najnovejši različici (v nadaljnjem besedilu: finančna uredba), povečanimi za zunanje namenske prejemke, ki ne izhajajo iz finančnih prispevkov drugih donatorjev k programu Obzorje Evropa (10). Za zunanje namenske prejemke, dodeljene programu Obzorje Evropa v skladu s členom 3(1) Uredbe Sveta (EU) 2020/2094 o vzpostavitvi Instrumenta Evropske unije za okrevanje v podporo okrevanju po krizi zaradi COVID-19 (11), navedeno povečanje ustreza letnim odobritvam iz dokumentov, ki so priloženi predlogu proračuna v zvezi s programom Obzorje Evropa. 5. Začetni operativni prispevek temelji na razdelitvenem ključu za prispevke, opredeljenem kot razmerje med bruto domačim proizvodom (BDP) Severne Makedonije po tržnih cenah in BDP Evropske unije po tržnih cenah. Uporabljene BDP po tržnih cenah določi posebna služba Komisije na podlagi najnovejših statističnih podatkov, ki so na voljo za izračune proračuna v letu pred letom, ko zapade letno plačilo. Z odstopanjem začetni operativni prispevek za leto 2021 temelji na BDP leta 2019 po tržnih cenah. Prilagoditve razdelitvenega ključa za prispevke so določene v Prilogi I. 6. Začetni operativni prispevek se izračuna z uporabo prilagojenega razdelitvenega ključa za prispevke za začetne odobritve za prevzem obveznosti, navedene v dokončno sprejetem proračunu Evropske unije za financiranje programa Obzorje Evropa za zadevno leto, povečane v skladu z odstavkom 4 tega člena. 7. Pristojbina za udeležbo znaša 4 % letnega začetnega operativnega prispevka, izračunanega v skladu z odstavkoma 5 in 6 tega člena, in se uvede v skladu s Prilogo I. Zanjo pa ne veljajo poznejše prilagoditve ali popravki. 8. Začetni operativni prispevek za leto N se pozneje lahko prilagodi navzgor ali navzdol v enem ali več zaporednih letih na podlagi proračunskih obveznosti, prevzetih za odobritve za prevzem obveznosti v navedenem letu N, povečanih v skladu z odstavkom 4 tega člena, njihovega izvajanja prek pravnih obveznosti in njihovih sprostitev obveznosti. Priloga I vsebuje podrobne določbe za izvajanje tega člena. 9. Evropska unija posreduje Severni Makedoniji informacije v zvezi z njeno finančno udeležbo, ki so del informacij, povezanih s proračunom, računovodstvom, izvajanjem in ocenjevanjem, ki se posredujejo evropskim proračunskim organom in organom, odgovornim za razrešnico, v zvezi s programom Obzorje Evropa. Te informacije se zagotovijo ob ustreznem upoštevanju pravil Evropske unije in Severne Makedonije o zaupnosti in varstvu podatkov ter ne posegajo v informacije, do katerih je Severna Makedonija upravičena v skladu s Prilogo III. 10. Vsi prispevki Severne Makedonije ali plačila s strani Evropske unije in izračun dolgovanih zneskov ali zneskov, ki jih je treba prejeti, se izvršijo v eurih.

Člen 4 Samodejni popravljalni mehanizem 1. Uporabi se samodejni popravljalni mehanizem za začetni operativni prispevek Severne Makedonije za leto N, kot je prilagojen v skladu s členom 3(8) in ki bo izračunan v letu N + 2. Temelji na delovanju Severne Makedonije in pravnih subjektov Severne Makedonije v delih programa Obzorje Evropa, ki se izvajajo prek konkurenčnih nepovratnih sredstev, financiranih iz odobritev za prevzem obveznosti iz leta N, povečanih v skladu s členom 3(4). Znesek samodejnega popravka se izračuna na podlagi razlike med: a) osnovnimi zneski dejansko sklenjenih pravnih obveznosti s Severno Makedonijo ali pravnimi subjekti Severne Makedonije za konkurenčna nepovratna sredstva, financiranimi iz odobritev za prevzem obveznosti za leto N, povečanih v skladu s členom 3(4), in b) ustreznim operativnim prispevkom iz leta N, ki ga plača Severna Makedonija, kot je prilagojen v skladu s členom 3(8), brez upoštevanja neintervencijskih stroškov, financiranim iz odobritev za prevzem obveznosti iz leta N, povečanih v skladu s členom 3(4). 2. Kadar znesek iz odstavka 1, ne glede na to, ali je pozitiven ali negativen, presega 8 % ustreznega začetnega operativnega prispevka, kot se prilagodi v skladu s členom 3(8), se popravi začetni operativni prispevek Severne Makedonije za leto N. Znesek, ki ga mora Severna Makedonija plačati ali prejeti iz naslova dodatnega prispevka ali znižanja prispevka Severne Makedonije v skladu s samodejnim popravljalnim mehanizmom, je znesek, ki presega navedeni prag 8 %. Znesek, ki je nižji od navedenega praga 8 %, se ne upošteva pri izračunu dodatnega prispevka, ki se plača ali prejme. 3. V Prilogi I so določena podrobna pravila o samodejnem popravljalnem mehanizmu.

Člen 5 Vzajemnost 1. Pravni subjekti s sedežem v Evropski uniji lahko sodelujejo v programih, ukrepih, projektih ali instrumentih Severne Makedonije oziroma njihovih delih, ki so enakovredni programu Obzorje Evropa, v skladu z notranjimi zakonodajnimi predpisi Severne Makedonije. 2. V Prilogi II je neizčrpni seznam enakovrednih programov, ukrepov, projektov ali instrumentov Severne Makedonije oziroma njihovih delov. 3. Za financiranje pravnih subjektov s sedežem v Uniji s strani Severne Makedonije velja zakonodaja Severne Makedonije, ki ureja izvajanje raziskovalnih in inovacijskih programov, ukrepov, projektov, instrumentov ali njihovih delov. Kadar financiranje ni zagotovljeno, lahko pravni subjekti s sedežem v Uniji sodelujejo z lastnimi sredstvi.

Člen 6 Odprta znanost Pogodbenici v svojih programih, ukrepih, projektih in instrumentih vzajemno podpirata in spodbujata prakse odprte znanosti v skladu s pravili programa Obzorje Evropa ter zakonodajo Severne Makedonije.

Člen 7 Spremljanje, vrednotenje in poročanje 1. Brez poseganja v odgovornosti Komisije, Evropskega urada za boj proti goljufijam (OLAF) in Računskega sodišča Evropske unije v zvezi s spremljanjem in ocenjevanjem programa Obzorje Evropa se sodelovanje Severne Makedonije v navedenem programu neprekinjeno spremlja na podlagi partnerstva, ki vključuje Komisijo in Severno Makedonijo. 2. V Prilogi III so določena pravila v zvezi z dobrim finančnim poslovodenjem, vključno s finančnim nadzorom, izterjavo in ostalimi ukrepi proti goljufijam v zvezi s financiranjem Evropske unije v skladu s tem sporazumom.

Člen 8 Skupni odbor za raziskave in inovacije EU-Severna Makedonija 1. Ustanovi se skupni odbor za raziskave in inovacije EU-Severna Makedonija (v nadaljnjem besedilu: skupni odbor EU-Severna Makedonija). Naloge skupnega odbora EU-Severna Makedonija vključujejo: a) ocenjevanje, vrednotenje in pregled izvajanja tega sporazuma, zlasti: (i) sodelovanje in delovanje pravnih subjektov Severne Makedonije v programu Obzorje Evropa; (ii) stopnjo (vzajemne) odprtosti za sodelovanje pravnih subjektov s sedežem v vsaki od pogodbenic v programih, ukrepih, projektih, instrumentih ali njihovih delih druge pogodbenice; (iii) izvajanje mehanizma finančnega prispevka in samodejnega popravljalnega mehanizma v skladu s členoma 3 in 4; (iv) izmenjavo informacij in preučitev vseh morebitnih vprašanj glede uporabe rezultatov, vključno s pravicami intelektualne lastnine; b) na zahtevo katere koli pogodbenice razpravo o omejitvah, ki sta jih pogodbenici uporabili ali jih načrtujeta v zvezi z dostopom do njunih zadevnih raziskovalnih in inovacijskih programov, zlasti za ukrepe, povezane z njunimi strateškimi sredstvi, interesi, avtonomijo ali varnostjo; c) preučitev načinov za izboljšanje in razvoj sodelovanja; d) skupno razpravo o prihodnjih usmeritvah in prednostnih nalogah politik, povezanih z raziskavami in inovacijami, ter načrtovanje raziskav v skupnem interesu ter e) izmenjavo informacij, ki med drugim zadevajo novo zakonodajo, sklepe ali nacionalne raziskovalne in inovacijske programe, ki so pomembni za izvajanje tega sporazuma. 2. Skupni odbor EU-Severna Makedonija, ki ga sestavljajo predstavniki Evropske unije in Severne Makedonije, sprejme svoj poslovnik. 3. Skupni odbor EU-Severna Makedonija se lahko odloči za ustanovitev katerega koli delovnega telesa/svetovalnega odbora strokovnjakov na ad hoc podlagi, ki lahko pomaga pri izvajanju tega sporazuma. 4. Skupni odbor EU-Severna Makedonija se sestane vsaj enkrat letno in na zahtevo katere koli pogodbenice, ko to zahtevajo posebne okoliščine. Sestanke izmenično organizirata in gostita Evropska unija in pristojni nacionalni organ Severne Makedonije. 5. Delo skupnega odbora EU-Severna Makedonija poteka neprekinjeno z izmenjavo ustreznih informacij s katerim koli komunikacijskim sredstvom, zlasti v zvezi s sodelovanjem ali delovanjem pravnih subjektov Severne Makedonije. Skupni odbor EU-Severna Makedonija lahko svoje naloge zlasti izvaja pisno, kadar je to potrebno.

Člen 9 Končne določbe 1. Ta sporazum začne veljati na datum, ko pogodbenici druga drugo uradno obvestita o dokončanju svojih notranjih postopkov, potrebnih za njegovo sklenitev. 2. Ta sporazum se uporablja od 1. januarja 2021. Sporazum ostane v veljavi toliko časa, kot je potrebno za dokončanje vseh projektov, ukrepov, dejavnosti ali delov v okviru sporazuma, ki se financirajo iz programa Obzorje Evropa, vseh ukrepov, ki so potrebni za zaščito finančnih interesov Evropske unije, in izpolnitev vseh finančnih obveznosti, ki izhajajo iz izvajanja tega sporazuma med pogodbenicama. 3. Evropska unija in Severna Makedonija lahko ta sporazum uporabljata začasno v skladu s svojimi zadevnimi notranjimi postopki in zakonodajo. Začasna uporaba se začne na datum, ko pogodbenici druga drugo uradno obvestita o dokončanju svojih notranjih postopkov, potrebnih v ta namen. 4. Če Severna Makedonija Komisijo, ki deluje v imenu Evropske unije, uradno obvesti, da ne bo dokončala svojih notranjih postopkov, potrebnih za začetek veljavnosti tega sporazuma, se ta sporazum preneha začasno uporabljati na datum, ko Komisija prejme navedeno uradno obvestilo, kar za namene tega sporazuma pomeni datum prenehanja. 5. Evropska unija lahko začasno prekine uporabo tega sporazuma v primeru neplačila delnega ali celotnega finančnega prispevka, ki ga Severna Makedonija dolguje v skladu s tem sporazumom. Komisija v primeru neplačila, ki bi znatno ogrozilo izvajanje in upravljanje programa Obzorje Evropa, pošlje uradni opomin. Če se plačilo ne izvede v 20 delovnih dneh po uradnem opominu, Komisija uradno obvesti Severno Makedonijo o začasni prekinitvi uporabe tega sporazuma, ki začne veljati v 15 dneh po datumu, ko Severna Makedonija prejme navedeno uradno obvestilo. Če se uporaba tega sporazuma začasno prekine, pravni subjekti s sedežem v Severni Makedoniji ne bodo upravičeni do sodelovanja v postopkih dodeljevanja, ki še niso bili zaključeni takrat, ko je začela veljati začasna prekinitev. Postopek dodeljevanja se šteje za zaključen, ko so bile na podlagi takega postopka prevzete pravne obveznosti. Začasna prekinitev ne vpliva na pravne obveznosti, sklenjene s pravnimi subjekti s sedežem v Severni Makedoniji pred začetkom veljavnosti začasne prekinite. Ta sporazum se še naprej uporablja za take pravne obveznosti. Ko Evropska unija prejme celotni znesek dolgovanega finančnega prispevka, o tem nemudoma uradno obvesti Severno Makedonijo. Začasna prekinitev se odpravi po navedenem uradnem obvestilu s takojšnjim učinkom veljavnosti. Kar zadeva datum odprave začasne prekinitve, so pravni subjekti Severne Makedonije ponovno upravičeni do sodelovanja v postopkih dodeljevanja, začetih po navedenem datumu, ter v postopkih dodeljevanja, začetih pred navedenim datumom, katerih rok za oddajo predlogov še ni potekel. 6. Katera koli pogodbenica lahko ta sporazum kadar koli odpove s pisnim uradnim obvestilom o nameri, da ga želi odpovedati. Odpoved začne veljati tri koledarske mesece po datumu, ko naslovnik prejme uradno obvestilo. Datum začetka veljavnosti odpovedi je datum odpovedi za namene tega sporazuma. 7. Kadar se ta sporazum preneha začasno uporabljati v skladu z odstavkom 4 tega člena ali zanj velja odpoved v skladu z odstavkom 6 tega člena, se pogodbenici dogovorita, da: (a) se bodo projekti, ukrepi, dejavnosti ali njihovi deli, v zvezi s katerimi so bile sklenjene pravne obveznosti med začasno uporabo in/ali po začetku veljavnosti tega sporazuma ter pred prenehanjem veljavnosti ali odpovedjo tega sporazuma, nadaljevali in zaključili v skladu s pogoji iz tega sporazuma; (b) je treba letni finančni prispevek iz leta N, v katerem se ta sporazum preneha začasno uporabljati ali zanj velja odpoved, plačati v celoti v skladu s členom 3. Operativni prispevki za leto N se prilagodijo v skladu s členom 3(8) in popravijo v skladu s členom 4 tega sporazuma. Pristojbina za udeležbo, plačana za leto N, ne bo prilagojena ali popravljena; (c) se po letu, v katerem se ta sporazum preneha začasno uporabljati ali zanj velja odpoved, začetni operativni prispevki, plačani za leta, v katerih se je uporabljal ta sporazum, prilagodijo v skladu s členom 3(8) in samodejno popravijo v skladu s členom 4 tega sporazuma. Pogodbenici s skupnim soglasjem uredita morebitne druge posledice odpovedi ali prenehanja začasne uporabe tega sporazuma. 8. Ta sporazum se lahko pisno spremeni le s skupnim soglasjem pogodbenic. Za začetek veljavnosti sprememb se uporablja postopek, ki se uporablja tudi za začetek veljavnosti tega sporazuma. 9. Priloge k temu sporazumu so njegov sestavni del. Ta sporazum je sestavljen v dveh izvodih v angleščini in makedonščini, pri čemer sta obe besedili enako verodostojni. Pri razlikah v razlagi prevlada angleško besedilo.

V Bruslju, 6. decembra 2021, in v Skopju, 30. novembra 2021. Za Komisijo, v imenu Evropske unije, Mariya GABRIEL komisarka za inovacije, raziskave, kulturo, izobraževanje in mlade Za Vlado Severne Makedonije, Mila CAROVSKA ministrica za izobraževanje in znanost

(1) UL L 192, 22.7.2005, str. 23.

(2) Ta sporazum pomeni in ima enake pravne učinke kot Memorandum o soglasju, naveden v Protokolu k Stabilizacijsko-pridružitvenemu sporazumu med Evropskima skupnostma in njunimi državami članicami na eni strani in Nekdanjo jugoslovansko republiko Makedonijo na drugi strani o Okvirnem sporazumu med Evropsko skupnostjo in Nekdanjo jugoslovansko republiko Makedonijo o splošnih načelih za sodelovanje Nekdanje jugoslovanske republike Makedonije v programih Skupnosti.

(3) Uredba (EU) 2021/695 Evropskega parlamenta in Sveta z dne 28. aprila 2021 o vzpostavitvi okvirnega programa za raziskave in inovacije Obzorje Evropa, določitvi pravil za sodelovanje in razširjanje rezultatov ter razveljavitvi uredb (EU) št. 1290/2013 in (EU) št. 1291/2013 (UL L 170, 12.5.2021, str. 1).

(4) Sklep Sveta (EU) 2021/764 z dne 10. maja 2021 o vzpostavitvi Posebnega programa za izvajanje okvirnega programa za raziskave in inovacije Obzorje Evropa ter razveljavitvi Sklepa 2013/743/EU (UL L 167 I, 12.5.2021, str. 1).

(5) Uredba (EU) 2021/819 Evropskega parlamenta in Sveta z dne 20. maja 2021 o Evropskem inštitutu za inovacije in tehnologijo (prenovitev) (UL L 189, 28.5.2021, str. 61).

(6) Sklep (EU) 2021/820 Evropskega parlamenta in Sveta z dne 20. maja 2021 o strateškem inovacijskem programu Evropskega inštituta za inovacije in tehnologijo (EIT) za obdobje 2021–2027: spodbujanje talentov in zmogljivosti Evrope za inovacije ter razveljavitvi Sklepa št. 1312/2013/EU (UL L 189, 28.5.2021, str. 91).

(7) Omejevalni ukrepi EU so sprejeti v skladu s členom 29 Pogodbe o Evropski uniji ali členom 215 Pogodbe o delovanju Evropske unije.

(8) Uredba Sveta (ES) št. 723/2009 z dne 25. junija 2009 o pravnem okviru Skupnosti za Konzorcij evropske raziskovalne infrastrukture (ERIC) (UL L 206, 8.8.2009, str. 1).

(9) Uredba (EU, Euratom) 2018/1046 Evropskega parlamenta in Sveta z dne 18. julija 2018 o finančnih pravilih, ki se uporabljajo za splošni proračun Unije, spremembi uredb (EU) št. 1296/2013, (EU) št. 1301/2013, (EU) št. 1303/2013, (EU) št. 1304/2013, (EU) št. 1309/2013, (EU) št. 1316/2013, (EU) št. 223/2014, (EU) št. 283/2014 in Sklepa št. 541/2014/EU ter razveljavitvi Uredbe (EU, Euratom) št. 966/2012 (UL L 193, 30.7.2018, str. 1).

(10) To zlasti vključuje sredstva iz Instrumenta Evropske unije za okrevanje, vzpostavljenega z Uredbo Sveta (EU) 2020/2094 z dne 14. decembra 2020 o vzpostavitvi Instrumenta Evropske unije za okrevanje v podporo okrevanju po krizi zaradi COVID-19 (UL L 433 I, 22.12.2020, str. 23).

(11) UL L 433 I, 22.12.2020, str. 23.